Surxondaryo viloyati tarkibida tashkil etilgan Bandixon tumani hokimligining tashkiliy masalalari hamda 2020 — 2022-yillarda tumanni kompleks ijtimoiy-iqtisodiy rivojlantirish chora-tadbirlari to‘g‘risida

Surxondaryo viloyati tarkibida Bandixon tumani hokimligini tashkil etish hamda 2020 — 2022-yillarda Bandixon tumanini kompleks ijtimoiy-iqtisodiy rivojlantirish maqsadida Vazirlar Mahkamasi qaror qiladi:
 1. O‘zbekiston Respublikasi Oliy Majlisi Qonunchilik palatasining 2019-yil 30-noyabrdagi 2932-III-son va Oliy Majlis Senatining 2019-yil 30-noyabrdagi SQ-539-Sh-son “Surxondaryo viloyati tarkibida Bandixon tumanini tashkil etish hamda Qiziriq, Boysun va Qumqo‘rg‘on tumanlari chegaralarini o‘zgartirish to‘g‘risida”gi qarorlari qabul qilinganligi ma’lumot uchun qabul qilinsin. 
 2. Surxondaryo viloyati tarkibida Bandixon tumani hokimligi tashkil etilsin.
 Bandixon tumani hokimligi boshqaruv apparatining tuzilmasi hamda boshqaruv xodimlarining cheklangan soni O‘zbekiston Respublikasi Prezidentining “Mahalliy ijroiya hokimiyati organlari faoliyatini yanada takomillashtirish to‘g‘risida” 2016-yil 22-dekabrdagi PQ-2691-son qarori doirasida belgilansin. 
 3. Davlat boshqaruvi organlari va xo‘jalik birlashmalarining Surxondaryo viloyati Bandixon tumanidagi bo‘linmalari ro‘yxati hamda ularga qo‘shimcha kiritilayotgan boshqaruv xodimlarining cheklangan soni 1-ilovaga muvofiq tasdiqlansin.
 Surxondaryo viloyatining Bandixon tumanida joylashgan davlat boshqaruvi organlari va xo‘jalik birlashmalari, boshqaruv xodimlaridan tashqari, xodimlarining cheklangan soniga qo‘shimcha shtat birliklari vazirlik va idoralarning umumiy shtat birliklari doirasida kiritilishi belgilansin.
 4. Surxondaryo viloyati tarkibida Bandixon tumani hokimligini tashkil etish bilan bog‘liq tashkiliy masalalarni hal etish bo‘yicha respublika komissiyasi (keyingi o‘rinlarda — Respublika komissiyasi) tarkibi 2-ilovaga muvofiq tasdiqlansin.
 5. Respublika komissiyasi (A.J. Ramatov):
 o‘n besh kun muddatda — Surxondaryo viloyati tarkibida Bandixon tumani hokimligini tashkil etish bilan bog‘liq zarur tashkiliy-texnik tadbirlar kompleksini ishlab chiqsin va ularning belgilangan muddatlarda amalga oshirilishini ta’minlasin;
 bir oy muddatda — O‘zbekiston Respublikasi Iqtisodiyot va sanoat vazirligi, Moliya vazirligi, Surxondaryo viloyati hokimligi bilan birgalikda Bandixon tumani budjetining va uni ijtimoiy-iqtisodiy rivojlantirishning prognoz parametrlarini belgilasin;
 Surxondaryo viloyati hokimligi bilan birgalikda Bandixon tumanini tashkil etish davrida iqtisodiyot tarmoqlarining aniq, barqaror va bir maromda ishlashini, shuningdek, yuzaga keladigan ijtimoiy masalalar o‘z vaqtida hal etilishini ta’minlasin; 
 Surxondaryo viloyati hokimligi, O‘zbekiston Respublikasi Bandlik va mehnat munosabatlari vazirligi bilan birgalikda Surxondaryo viloyati tarkibida Bandixon tumani tashkil etilishi munosabati bilan yangidan tashkil etilayotgan davlat boshqaruvi organlari va xo‘jalik birlashmalari hududiy tuzilmalarini ko‘p yillik tajribaga ega bo‘lgan malakali kadrlar bilan to‘ldirish, shuningdek, Qiziriq, Boysun va Qumqo‘rg‘on tumanlaridagi mavjud shtatlarning qisqarishi natijasida bo‘shab qolayotgan xodimlarni ishga joylashtirish chora-tadbirlarini ko‘rsin; 
 bir oy muddatda — Surxondaryo viloyati hokimligi, O‘zbekiston Respublikasi Davlat aktivlarini boshqarish agentligi, Moliya vazirligi bilan birgalikda Bandixon tumani hokimligini zarur bino va inshootlar hamda moddiy-texnika vositalari bilan ta’minlash bo‘yicha O‘zbekiston Respublikasi Vazirlar Mahkamasiga taklif kiritsin.
 6. Surxondaryo viloyatining Bandixon tumanida 2020 — 2022-yillarda yangi ish o‘rinlari yaratish hamda yo‘l-transport, muhandislik-kommunikatsiya va ijtimoiy infratuzilmalarni rivojlantirish chora-tadbirlari dasturi (keyingi o‘rinlarda — Dastur) 3-ilovaga muvofiq tasdiqlansin. 
 7. Quyidagilar Dasturning asosiy yo‘nalishlari etib belgilansin:
 sanoat, qishloq xo‘jaligi va xizmat ko‘rsatish sohalarini rivojlantirish orqali yangi ishlab chiqarish quvvatlarini tashkil qilish hamda xizmatlar turlarini ko‘paytirish;
 aholini ichimlik suvi bilan ta’minlash darajasini oshirish hamda yo‘l-transport, muhandislik-kommunikatsiya tarmoqlarini rivojlantirish; 
 ijtimoiy soha obyektlarini yangidan qurish, rekonstruksiya qilish va ta’mirlash; 
 tuman markazini shaharsozlik talablari asosida tartibga solish hamda yangi ma’muriy binolarni qurish.
 8. Respublika komissiyasi (A.J. Ramatov) bir oy muddatda Dastur doirasida amalga oshiriladigan loyihalarning manzilli ro‘yxatini moliyalashtirish manbalari, mas’ul ijrochilari va amalga oshirish muddatlarini aniq ko‘rsatgan holda tasdiqlasin.
 9. O‘zbekiston Respublikasi Davlat statistika qo‘mitasi statistika ko‘rsatkichlarini shakllantirish hamda yuritishda tashkil etilayotgan Bandixon tumanining ma’muriy hududlarini inobatga olsin.
 10. O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi ikki oy muddatda Bandixon tumani hokimligi tashkil etilishi natijasida uning ma’muriy-hududiy chegaralari o‘zgarganligi munosabati bilan yer hisobotlariga belgilangan tartibda tegishli o‘zgartirishlar kiritsin. 
 11. O‘zbekiston Respublikasi Oliy sudi, Bosh prokuraturasi, Ichki ishlar vazirligi va boshqa huquqni muhofaza qiluvchi organlarga ikki oy muddatda Surxondaryo viloyati Bandixon tumanida sud va huquqni muhofaza qiluvchi organlarning tuzilmalarini tashkil etish masalasini ko‘rib chiqish tavsiya etilsin. 
 12. O‘zbekiston Respublikasi Markaziy bankiga tijorat banklari bilan birgalikda Bandixon tumanini ijtimoiy-iqtisodiy rivojlantirish maqsadida tijorat banklarining filiallarini mazkur tumanda tashkil etish tavsiya etilsin.
 13. Quyidagilar:
 O‘zbekiston Respublikasi Adliya vazirligi tomonidan Moliya vazirligi bilan birgalikda Surxondaryo viloyatining Bandixon tumanida qo‘shimcha shtat birliklarini ajratgan holda adliya bo‘limini va davlat xizmatlari markazi tashkil etilishi;
 Surxondaryo viloyati hokimligi tomonidan O‘zbekiston Respublikasi Moliya vazirligi bilan birgalikda Surxondaryo viloyatining Bandixon tumanida fuqarolik holati dalolatnomalarini yozish organlarini tashkil etish masalasi ko‘rib chiqilib, tegishli tadbirlar amalga oshirilishi;
 Surxondaryo viloyati hokimligi tomonidan O‘zbekiston Respublikasi Adliya vazirligi huzuridagi Davlat xizmatlari agentligi bilan birgalikda Bandixon tumanida davlat xizmatlari markazi binosining davlat-xususiy sheriklik shartlari asosida yoki investorlar bo‘lmagan taqdirda, mahalliy budjet mablag‘lari hisobidan qurilishi ta’minlansin.
 14. O‘zbekiston Respublikasi Qurilish vazirligi Surxondaryo viloyati hokimligi bilan birgalikda 2020-yil 1-oktabrga qadar Bandixon tumani markazining 2035-yilgacha bo‘lgan bosh rejasi ishlab chiqilishini ta’minlasin.
 15. O‘zbekiston Respublikasi Moliya vazirligi qonun hujjatlariga tegishli o‘zgartirish va qo‘shimchalar kiritilgunga qadar Surxondaryo viloyati Bandixon tumani hokimligi va 1-ilovaga muvofiq tashkil etilayotgan davlat boshqaruvi organlari va xo‘jalik birlashmalarining tuman bo‘limlarini saqlash xarajatlarini moliyalashtirish choralarini ko‘rsin.
 16. O‘zbekiston Respublikasi Iqtisodiyot va sanoat vazirligi, Moliya vazirligi, Surxondaryo viloyati hokimligi, manfaatdor vazirlik va idoralar bilan birgalikda ikki oy muddatda qonun hujjatlariga ushbu qarordan kelib chiquvchi o‘zgartirish va qo‘shimchalar kiritish to‘g‘risida Vazirlar Mahkamasiga taklif kiritsin.
 17. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov va Surxondaryo viloyati hokimi T.A. Bobolov zimmasiga yuklansin.